Eksperter: Putin sendte sitt supervåpen «Tsirkon» mot Ukraina. Det gikk ikke helt som planlagt. 
Det hypersoniske supermissilet Tsirkon skulle være Putins sterkeste kort. Nå er kortet kastet.  Utallige russiske missiler har truffet nabolag, hus og hjem i Ukraina de siste to årene. Så fort eksplosjonene stilner, av og til før, er etterforskere på plass på åstedene. De ser over skadene, gjerne med en sneip hengende fra munnviken. De skriver opp antall sårede og drepte. Samler sammen restene av våpnene som er brukt. 7. februar angrep Russland igjen. Fem mennesker mistet livet og flere boligområder ble hardt skadet.  Og i ruinene i Holosiivskyi-distriktet fant etterforskerne noe helt uvanlig.  Fant bevis – Her er det bevis for at 3M22 «Tsirkon»-missilet ble brukt, skriver Oleksandr Ruvin, sjef for etterforskerne på Telegram.  Han har publisert en video av undersøkelsene. Der vises det frem hvordan de fant deler etter missilangrepet som tilhører Putins supermissil. Blant annet er delene markert med Tsirkon-merket 26 og datoen 2023–2024, som tyder på at det er nylig produsert.  Men etterforskerne er ikke imponert.  (Artikkelen fortsetter etter video) I egen klasse I januar ble den russiske fregatten «Admiral Gorsjkov» sjøsatt med brask og bram. Vladimir Putin deltok selv på video fra Moskva. Det var ikke første gang fregatten ble sjøsatt. Men det var første gang det hadde supermissilet «Tsirkon» om bord.  – Ingenting kan måle seg med det, sa den russiske presidenten.  Den hypersoniske krysserraketten ser imponerende ut på papiret. Det har et rekkevidde på 100 kilometer. Hypersonisk betyr at det er raskere enn fem ganger lydhastigheten.  Ifølge Russland skal dette missilet være hele ni ganger raskere enn lydens hastighet.  Tsirkon er også ett av seks supervåpen, som Putin hevdet å ha i 2018.  Det er også et relativt lite missil, noe som gjør at det kan fraktes på en lang rekke fartøyer, skriver forsker Sidharth Kaushal i en analyse for RUSI.  Hans konklusjon er at hvis missilet brukes, er det en viktig utvikling i krigen. Men at det ikke skal overvurderes. Det er det flere som er enige med ham i.  – Ydmyket De ukrainske etterforskerne sitter altså på det de mener er bevis på bruk Putins supermissil. Men de er heller ikke imponerte.  – Vi kan allerede si at våpenet ikke oppnår fiendens mål hverken taktisk eller teknisk, skriver etterforsker Ruvin.  Kommentator i The Telegraph, Lewis Page, er enda hardere i dommen.  «Russlands Tsikron hypersoniske supervåpen har feilet i Ukraina. Putin er ydmyket igjen», skriver han i analyse.  Han og etterforskernes poeng er at supervåpenet etter alle solemerker enten 1) ble skutt ned, og dermed ikke hadde den superfarten som trengs for å ikke oppdages tidsnok av luftvernet 2) eller hadde en funksjonsfeil Page mener at det er usannsynlig at russerne ville ha brukt et supervåpen mot det som ser ut som et hvilket som helst boligområde i Kyiv.  Hvem vinner missilkrigen? Natt til torsdag ble Ukraina nok en gang utsatt for et massivt missilangrep. Siden slutten av januar har Russland kraftig intensivert angrep i Ukraina. De er blitt langt mer blodige og voldsomme enn før. Flere ballistiske missiler brukes.  Som følge av det skyter det ukrainske luftforsvaret ned langt færre av de russiske missilene.  Oversikten viser at ukrainerne hittil i 2024 har skutt ned 54 prosent av de russiske missilene, mot 74 prosent i fjor.  I tillegg bruker russerne nå flere hypersoniske missiler, samt mer de upresise S-300- og S-400-missilene.   Disse missilene er langt vanskeligere å skyte ned. Det viser Aftenpostens analyse av tall fra det ukrainske luftforsvaret. Resultatet er uansett tapte ukrainske liv. Over 125 ukrainere er drept og over 500 skadet i missilangrepene Russland har gjennomført etter 29. desember. 
Ukraina har funnet rester av det russiske supermissilet Tsirkon etter russiske angrep. Missilet skal ha vært Putins sterkeste våpen. Tsirkon er et hypersonisk missil, hevdet å være ni ganger raskere enn lydens hastighet. Putin har kalt det for uovervinnelig. Ukrainas etterforskere og kommentatorer hevder missilet har feilet. De mener det enten er skutt ned av luftvernet eller hatt en funksjonsfeil.